सरयू नदी में उफान है और करीब एक दर्जन गांव इसकी चपेट में हैं। गोंडा में घाघरा और सरयू नदियों का कहर भी जारी है। कर्नलगंज तहसील के कई गांव बाढ़ की चपेट में हैं जबकि तरबगंज तहसील में भी हजारों लोग बाढ़ से प्रभावित हुए हैं। आधिकारिक आंकड़ों की बात करें तो पहली जुलाई से अगस्त मध्य तक प्रदेश में 296 लोगों की जान बारिश-बाढ़ से जा चुकी है। यूपी राज्य आपदा प्रबंध प्राधिकरण इमरजेंसी ऑपरेशन परियोजना निदेशक अदिति उमराव के मुताबिक प्रदेश के विभिन्न हिस्सों में लोगों को जान से हाथ धोने पड़े हैं और सरकारी और निजी सम्पति का भी नुक्सान हुआ है। उन्होंने कहा कि राज्य में 379 लोग घायल हो गए है। घर ढहने के कारण ही 209 लोगों की मौत हुई है, वहीं बिजली गिरने से 46, सांप के काटने से सात और बोरवेल में गिरने से दो लोगों अपनी जान गंवा चुके है। बाकी लोगों की मौत नदी- नालों में बह जाने से हुई है। राज्य में भारी बारिश के कारण अब तक 3001 मकान/भवन क्षतिग्रस्त हो चुके हैं।